b'\n_START_ARTICLE_\nNabonasar\n_START_SECTION_\nZgodovina\n_START_PARAGRAPH_\nNabonasar je bil verjetno Mezopotamec, \xc4\x8deprav njegovo poreklo in izvor nista znana. Trije njegovi predhodniki so bili iz nomadskih kaldejskih plemen, ki so se od 9. stoletja pr. n. \xc5\xa1t. priseljevala v skrajno jugovzhodno Babilonijo. Med njegovim vladanjem je bila verjetno sestavljena  Dinasti\xc4\x8dna kronika z imeni kraljev od obdobja pred vesoljnim potopom do Nabonasorjevega predhodnika Nabu-\xc5\xa1uma-i\xc5\xa1kuna. Kronika omenja, da je bila \xc2\xbbkaldejska dinastija po Nabu-\xc5\xa1uma-i\xc5\xa1kunu prekinjena, da se je njegovo kraljevanje preneslo, pravica do dedovanja pa je ugasnila\xc2\xab. Mogo\xc4\x8de je tudi, da je naro\xc4\x8dil isanje \xc5\xbealjive kronike, ki poni\xc5\xbeuje in obrekuje njegovega predhodnika zaradi bogokletnih dejanj, in  Kroniko tr\xc5\xbenih cen, ki omenja ohlapne cene razli\xc4\x8dnih ugodnosti, ki so jih u\xc5\xbeivali njegovi predhodniki. Njegovo ime se pojavlja tudi v Eklekti\xc4\x8dni kroniki, kontekst pa se ni ohranil.\n_START_SECTION_\nVdor Asircev\n_START_PARAGRAPH_\nDr\xc5\xbeavo, ki jo je nasledil, so pretresale notranje razprtije in konflikti z nomadskimi aramejskimi in kaldejskimi plemeni, ki so mo\xc4\x8dno oslabili centralno oblast._NEWLINE_V tretjem letu Nabonasarjevega vladanja je v Novoasirskem cesarstvu pri\xc5\xa1el na oblast asirski general Tukult\xc4\xab-apil-E\xc5\xa1ara, bolj znan po njegovem hebrejskem  imenu Tiglat-Pileser III.. Strmoglavil je obstoje\xc4\x8di re\xc5\xbeim in v prvih dveh voja\xc5\xa1kih operacijah z napadom na Babilonijo zavaroval svojo ju\xc5\xbeno in vzhodno mejo. V prvem napadu je oplenil Rabilu in Hamranu in odpeljal bogove  \xc5\xa0apaza. Podjarmil je \xc5\xa1tevilna aramejska in kaldejska plemena, uni\xc4\x8dil Sarabanu, glavno mesto kaldejskega plemena Bit-\xc5\xa0ilani, in nataknil na kol njihovega poglavarja Nabu-u\xc5\xa1ab\xc5\xa1ija. Njegova vojska je ob\xc5\xa1la mestna obmo\xc4\x8dja Dur-Kurigalzuja in Siparja in prodrla morda do Nipurja._NEWLINE_Glavno korist od asirskih pohodov, ki jih je morda sam naro\xc4\x8dil, je imel ravno Nabonasar, ki je s tem utrdil svojo oblast in bil nato sposoben zatreti upor v Borsipi. Njegova \xc5\xa1ibka to\xc4\x8dka je ostala oblast v Uruku, kjer sta ga dva visoka dostojanstvenika obto\xc5\xbeila zanemarjanja Akitujevega templja in prisvajanja vladarskih privilegijev. _NEWLINE_Iz Babilonske kronike je razvidno, da je Nabonasar po vdoru Asircev verjetno postal vazalni kralj Tiglat-Pileserja III..\n_START_SECTION_\nGospodarstvo\n_START_PARAGRAPH_\nTriindvajset ohranjenih glinastih tablic obravnava kmetijstvo, \xc5\xbeivinorejo, tkanje in prodajo od prvega do \xc5\xa1tirinajstega leta njegove vladavine. Iz zapisov je razvidno, da si je gospodarstvo v tem \xc4\x8dasu opomoglo. _NEWLINE_Arhiv, ki so ga izkopali leta 1973 v Nipurju, vsebuje korespondenco med Kudurujem, \xc5\xa1andabakujem (guvernerjem) Nipurja in nekom, katerega pozdravlja kot \xc2\xbbbrata\xc2\xab. Kudur je zapisal, da je Nabonasar podlegel bolezni in umrl v 14. letu svoje vladavine. Nasledil ga je sin Nabu-nadin-zeri. Njegov prihod na prestol je edini znani primer dednega nasledstva v Babiloniji od leta 810 pr. n. \xc5\xa1t. do nastanka Novobabilonskega cesarstva leta 626 pr. n. \xc5\xa1t..'